Pielikums

Ministru kabineta

 2017. gada   \_\_\_\_\_\_\_ rīkojumam Nr.  \_\_\_\_

**Labklājības nozares informācijas un komunikācijas tehnoloģiju centralizācija**

**Projekta apraksts (kopsavilkums)**

Koplietošanas informācijas un komunikācijas tehnoloģiju infrastruktūras pakalpojumu attīstības projekta (turpmāk - projekts) virsmērķis ir veicināt darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM) sasniegšanu, realizējot pasākumus aktivitātes “2.2.1.1. Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros. Projekta virsmērķi iecerēts sasniegt optimizējot un uzlabojot labklājības nozares informācijas un komunikācijas tehnoloģiju pārvaldības procesu, centralizētu platformu izmantošanu, kā arī veicinot datu kvalitātes uzlabošanu un pieejamību. Projekta rezultātā tiks izveidoti un realizēti darbības procesi, kas nākotnē paver iespēju sniegt informācijas un komunikācijas tehnoloģiju pakalpojumus iestādēm arī ārpus Labklājības ministrijas resora.

**Projekta mērķi**

1. Uzlabot un sakārtot informācijas un komunikācijas tehnoloģiju pārvaldības jomu labklājības nozarē;
2. Attīstīt centralizētus koplietošanas informācijas un komunikācijas tehnoloģiju pakalpojumus;
3. Uzlabot datu kvalitāti un pieejamību.

**Darbības projekta mērķu sasniegšanai**

1. Informācijas un komunikācijas tehnoloģiju pārvaldīšanas jomas uzlabošanā un sakārtošanā:
	1. Informācijas tehnoloģiju pārvaldības jomas apmācības;
	2. Informācijas un komunikācijas tehnoloģiju pārvaldības vadlīniju izstrāde;
	3. Valsts sociālās apdrošināšanas aģentūras sniegto informācijas un komunikācijas tehnoloģiju pakalpojumu kataloga definēšana Labklājības ministrijas padotībā esošajām iestādēm.
2. Centralizētu koplietošanas risinājumi informācijas un komunikācijas tehnoloģiju pakalpojumu attīstībai:
	1. Aktīvā direktorija visās resora iestādēs;
	2. Vienots e-pasta risinājums;
	3. Centralizēts monitoringa risinājums;
	4. Centralizēta lietotāju darbstaciju pārvaldība;
	5. Centralizēts mākoņskaitļošanas risinājums;
	6. Videokonferenču pakalpojuma izveide.
3. Datu kvalitātes un pieejamības uzlabošana:
	1. Labklājības nozares datu ticamības un pietiekamības analīze;
	2. Datu ticamības un pietiekamības ieviešana Labklājības politikas veidošanai;
	3. Sociālās integrācijas valsts aģentūras informācijas sistēmas uzlabošana un mobilās platformas izveide Valsts darba inspekcijas informācijas sistēmai;

**Projekta rezultātu rādītāji**

Tā kā projektā paredzētās aktivitātes ir vērstas uz Labklājības ministrijas resora iestāžu darbības efektivitātes paaugstināšanu projekta ieguldījums tiešā veidā neparedz uzlabojumus Ministru kabineta 2015. gada 17. novembra noteikumu Nr. 653 “Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi” paredzētajos rezultātu rādītājos, kas minēti punktos 7.2.1. (“iedzīvotāju īpatsvars, kas izmanto e-pakalpojumus sadarbībai ar valsts un pašvaldību institūcijām un iesniedz veidlapas elektroniski”), 7.2.2. (“komersantu īpatsvars, kas izmanto e-pakalpojumus sadarbībai ar valsts un pašvaldību institūcijām un iesniedz veidlapas elektroniski”) un 7.2.3. (“Latvijas reitings Eiropas Komisijas Komunikācijas tīklu, satura un tehnoloģiju ģenerāldirektorāta atbalstītās iniciatīvas ePSIplatform ietvaros veidotajā atkalizmantošanas indeksā PSI Scoreboard palielinās līdz 475 punktiem”). Taču atsevišķas projekta ietvaros veiktās aktivitātes radīs priekšnoteikumus, lai realizētu pasākumus, kas tajā skaitā uzlabos rezultātu rādītājus, kas attiecas uz iedzīvotāju īpatsvaru e-pakalpojumu izmantošanā, kā arī datu atkalizmantošanā.

*Tabula 1. Projekta rezultātu rādītāji*

| **N.p.k.** | **Rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| --- | --- | --- | --- | --- | --- |
|  | Iestāžu skaits, kuras izmanto labklājības nozares Informācijas un komunikācijas tehnoloģiju centralizētos pakalpojumus  | iestāžu skaits | 7 | 12 | 12 |
|  | Labklājības ministrijas centralizētās Informācijas un komunikācijas tehnoloģiju infrastruktūras nepārtraukta darbība | % | 94 | 96 | 97 |

*Tabula 2. Projekta iznākuma rādītāji*

| **N.p.k.** | **Rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta sākuma** | **Sasniedzamā vērtība projekta beigās** |
| --- | --- | --- | --- | --- | --- |
|  | Izstrādātas apmācību programmas un apmācīti labklājības nozares darbinieki | programmu skaits | 0 | 4 | 4 |
|  | Ieviesta Informācijas un komunikācijas tehnoloģiju pārvaldības kārtība Labklājības ministrijas un tās pakļautībā esošajām iestādēm | skaits | 0 | 1 | 1 |
|  | Ieviests Informācijas un komunikācijas tehnoloģiju pakalpojumu katalogs Labklājības ministrijas pakļautībā esošajām iestādēm | skaits | 0 | 1 | 1 |
|  | Iestādēs ieviesta Active Directory  | iestāžu skaits | 6 | 12 | 12 |
|  | Vienota e-pasta sistēma iestādēm | iestāžu skaits | 4 | 8 | 10 |
|  | Iestādēs ieviesta centralizēta pārvaldība lietotāju darbstacijām  | iestāžu skaits | 1 | 9 | 12 |
|  | Ieviests centralizēts monitoringa risinājums | sistēmu skaits | 0 | 1 | 1 |
|  | Veikta datu ticamības un pietiekamības analīze | analīžu skaits | 0 | 1 | 1 |
|  | Veikti datu ticamības un pietiekamības uzlabošanas pasākumi | pasākumu skaits | 0 | 1 | 1 |
|  | Iegādāta un ieviesta “mākoņskaitļošanas” infrastruktūra | risinājumu skaits | 0 | 1 | 1 |
|  | Ieviesta videokonferenču sistēma | sistēmu skaits | 0 | 1 | 1 |
|  | Izstrādāta un ieviesta Valsts darba inspekcijas informācijas sistēmai mobilā lietotne | uzlaboto sistēmu skaits | 0 | 1 | 1 |
|  | Izstrādāts un ieviests Sociālās integrācijas valsts aģentūras informācijas sistēmas uzlabojums | uzlaboto sistēmu skaits | 0 | 1 | 1 |

**Saistība ar iepriekšējā plānošanas perioda projektiem**

Labklājības ministrija ir īstenojusi Eiropas Savienības fondu 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu ietvaros” projektus Nr.3DP/3.2.2.1.1/09/IPIA/IUMEPLS/023 “Sociālās politikas monitoringa sistēmas pilnveide – SPP vienotās informācijas sistēmas izstrāde, ieviešana un e-pakalpojumu attīstīšana” un Nr.3DP/3.2.2.1.1/12/IPIA/CFLA/001 „Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība”, kuri ietvēra aktivitātes, kas bija vērstas uz Informācijas un komunikācijas tehnoloģiju centralizācijas procesa aizsākšanu. Šajā projektā tiek turpināta iepriekš minētajos projektos iesāktā labklājības nozares Informācijas un komunikācijas tehnoloģiju centralizācijas ideja.

**Ieguldījums SAM rezultāta rādītāju sasniegšanā**

Projektam ir paredzēti šādi ieguldījumi SAM iznākuma rādītājos:

| **Rādītājs** | **Mērvienība** | **Sasniedzamā vērtība 2 gadus pēc projekta sākuma** | **Sasniedzamā vērtība projekta beigās** |
| --- | --- | --- | --- |
| Pilnveidoti nozares darbības procesi | skaits | 4 | 7 |
| Izveidota centralizēta informācijas platforma | skaits | 0 | 1 |

**Sociālekonomiskais indikatīvais lietderīgums**

Projekta fokuss ir iekšējās darbības optimizācija un galvenā ieguvumu kategorija ir darbinieku laiks, kas tiks iegūts gan automatizējot ikdienā veicamās darbības, gan arī nodrošinot informācijas sistēmu pieejamību un samazinot dīkstāves. Galvenie sociālekonomiskie ieguvumi:

1. Centralizēta darbstaciju pārvaldība ļaus ietaupīt aptuveni 50% no laika, kas šobrīd tiek veltīta lietotāju darbstaciju infrastruktūras instalēšanai un uzturēšanai. Tādā veidā samazinot patērēto laiku no 8924 stundām uz 4462 stundām gada laikā. Būtisks priekšnosacījums šī rādītāja sasniegšanai ir standartizēta darbstaciju esamība iestādēs, kas šobrīd ir katras iestādes uzdevums;
2. Sistēmu nepieejamības un lēndarbības rezultātā Labklājības nozares resora darbinieks mēnesī ir traucēts veikt savus primāros pienākumus 2 darba stundu apjomā;
3. Uzlabojot sistēmu veiktspēju, Labklājības nozares resora darbinieks spēj apkalpot vairāk iedzīvotāju, tā samazinot iedzīvotāja rindā pavadīto laiku. Parasti klients rindā pavada vidēji 15 minūtes. Sistēmu nepieejamības un lēndarbības rezultātā, ja sistēma nav pieejama 2 darba stundas mēnesī, klientu rindā pavadītais laiks var pieaugt līdz 420 minūtēm jeb 7 stundām mēnesī pie 1 resora klientu apkalpojošā darbinieka;
4. Pielāgojot Valsts darba inspekcijas informācijas sistēmu mobilajām ierīcēm, ir iespējams ietaupīt darbinieku darba laiku uz aktu noformēšanu, ļaujot darbiniekiem iegūt papildus datus. Valsts darba inspekcijā strādā 124 inspektori un dienā protokolu aizpildīšanai papīra formāta dēļ var tikt ietaupītas 15 minūtes. Ietaupītais darba apjoms ļaus palielināt veikto apsekojumu skaitu par 250 mēnesī no kuriem 60 apsekojumi būtu nereģistrētās nodarbinātības jomā. Pateicoties uzlabojumiem ir plānots, ka varētu celties pārbaužu efektivitāte par 1%, kas nozīmē papildus 30 rezultatīvus apmeklējumus.

**Summārais sociālekonomiskais indikatīvais lietderīgums** **4 412 220 *euro***

**Projekta finansējuma kopējais apjoms: 2 000 000 *euro***

**Projekta īstenošanas laiks (mēnešos): 36 mēneši**

**Uzturēšanas izmaksas sistēmas darbināšanai (5 gadiem): 1 000 000 *euro* (200 000 *euro* katru gadu no 2021. gada)**

Lai projektā rezultātā iegādāto informācijas un komunikācijas tehnoloģiju infrastruktūru atjaunotu pēc tās nolietošanās būtu nepieciešami ne vairāk kā 200 000 *euro* katru gadu sākot ar 2021. gadu, nomainot un uzlabojot infrastruktūru pakāpeniski vai arī ne vairāk kā 1 000 000 *euro* ik pēc pieciem gadiem sākot ar 2024.gadu.

Vides aizsardzības un

reģionālās attīstības ministrs Kaspars Gerhards

Vīza:

valsts sekretārs Rinalds Muciņš

24.01.2017. 18:02

1198

Vides aizsardzības un reģionālās attīstības ministrijas

Elektroniskās pārvaldes departamenta

Informācijas sistēmu arhitektūras nodaļas

IKT pārvaldības procesu vadītāja

Lelda Kalniņa

67026576, lelda.kalnina@varam.gov.lv

Labklājības ministrija

Informāciju tehnoloģiju departaments

Departamenta direktors

Valdis Supe

67021599

valdis.supe@lm.gov.lv